RAPPORT TAL-KUMMISSJONI LILL-PARLAMENT EWROPEW U LILL-KUNSILL It-tielet rapport biannwali dwar il-funzjonament taż-żona Schengen_l-1 ta' Novembru 2012 - it-30 ta' April 2013 /* COM/2013/0326 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL It-tielet rapport biannwali dwar il-funzjonament taż-żona Schengen l-1 ta' Novembru 2012 - it-30 ta' April 2013 1. Introduzzjoni Kif imħabbar mill-Kummissjoni fis-16 ta’ Settembru 2011 fil-Komunikazzjoni tagħha dwar it-tisħiħ tal-governanza Schengen[1] u appoġġat mill-Kunsill tal-Ġustizzja u l-Affarijiet Interni/il-Kumitat Imħallat fit-8 ta’ Marzu 2012, il-Kummissjoni tadotta rapporti biannwali lill-Parlament Ewropew u lill-Kunsill dwar il-funzjonament taż-żona Schengen. Dan it-tielet rapport ikopri l-perjodu mill-1 ta’ Novembru 2012 sat-30 ta’ April 2013. 2. Stampa tal-qagħda 2.1. Il-qagħda fuq il-fruntieri esterni ta’ Schengen [2] Bejn Ottubru u Diċembru 2012, kien hemm 13 613-il detezzjoni ta’ qsim tal-fruntieri irregolari, tnaqqis ta’ 52 % meta mqabbel mar-raba' kwart tal-2011. Din iċ-ċifra hija l-aktar waħda baxxa minn mindu beda l-ġbir tad-dejta ta' Fontex fil-bidu tal-2008. It-tnaqqis sinifikanti kien prinċipalment dovut għat-tnedija fit-30 ta’ Lulju 2012 tal-Pjan Grieg Operation Shield, li jinvolvi l-użu ta’ 1 800 uffiċjal tal-pulizija għal fruntiera fuq l-art mat-Turkija. Wara din l-operazzjoni, l-għadd ta’ detezzjonijiet ta’ migranti irregolari niżel minn 2 000 matul l-ewwel ġimgħa ta’ Awwissu 2012 għal 200 fit-tieni ġimgħa, u aktar 'l isfel għal 10 fl-aħħar ġimgħa ta’ Ottubru. Il-maġġoranza ta’ detezzjonijiet seħħet fil-fruntiera esterna fuq il-baħar tal-UE (59 %). Waqt li l-Greċja bejn Lulju-Settembru 2012 irrappurtat aktar minn nofs id-detezzjonijiet kollha ta' qsim tal-fruntieri irregolari, din il-qagħda nbidlet wara t-tnedija ta' Operation Shield. Bejn Ottubru u Diċembru 2012, l-Italja rrappurtat 31 % tad-detezzjonijiet kollha (4 231 persuna), segwita mill-Greċja, li rappurtat 30 % tad-detezzjonijiet (4 035 persuna). Kien hemm żieda ta’ detezzjonijiet fil-fruntiera Griega fuq il-baħar mat-Turkija u fil-fruntiera Bulgara fuq l-art mat-Turkija, probabbilment ir-riżultat ta’ effett ta' spostament mill-fruntiera fuq l-art bejn il-Greċja u t-Turkija. F'dak li għandu x'jaqsam ma' nazzjonalitajiet, il-migranti mill-Afganistan irrappreżentaw il-parti l-kbira ta' detezzjonijiet ta’ qsim tal-fruntieri irregolari, li laħaq l-1 969 persuna bejn Ottubru u Diċembru 2012. Minkejja s-sitwazzjoni mwiegħra f’pajjiżhom, in-numru ta’ ċittadini Sirjani misjuba naqas b'żewġ terzi, għal 1 241 persuna, meta mqabbel ma’ dak ta' Lulju-Settembru 2012. 2.2. Il-qagħda fiż-żona Schengen Bejn Ottubru u Diċembru 2012, il-movimenti sekondarji partikolarment mill-Greċja lejn Stati Membri oħra tal-UE kellhom it-tendenza li jkunu riflessi fis-sejbiet ta’[3]: qsim tal-fruntiera irregolari tul il-fruntieri fuq l-art tal-Balkani tal-Punent; migranti li jaslu fil-fruntiera fuq il-baħar fin-Nofsinhar tal-Italja; klandestini abbord laneċ lejn l-Italja; migranti li vvjaġġaw b’dokumenti frodulenti fuq titjiriet minn ajruporti Griegi lejn ħafna ajruporti ewlenin tal-UE. L-Operazzjoni Aphrodite, l-eżerċizzju ta' ġbir ta' informazzjoni l-aktar riċenti dwar il-flussi migratorji fiż-żona UE/Schengen, twettqet mit-22 ta' Ottubru sal-4 ta' Novembru 2012, f'25 Stat Membru[4] kif ukoll f'Liechtenstein, fin-Norveġja u fl-Isvizzera. L-għan tal-operazzjoni kien li tiġi miġġielda l-migrazzjoni permezz ta' ffukar fuq qsim irregolari tal-fruntieri, movimenti sekondarji ta' migranti irregolari fiż-żona UE/Schengen u rotot segwiti minn migranti irregolari. Skont id-dejta rrappurtata mill-Istati Membri parteċipanti, miġbura minn Ċipru u kkomunikata f'Diċembru 2012[5], 5 298 ċittadin ta' pajjiżi terzi minn 130 pajjiż differenti inqabdu matul dawn il-ġimagħtejn. L-akbar għadd ta’ immigranti irregolari fiż-żona Schengen instab fil-Ġermanja (1 510 persuni) u fi Spanja (468 persuna) u dawn kienu wkoll il-pajjiżi ewlenin tad-destinazzjoni finali[6]. Bejn Frar u April 2013, in-netwerk Ewropew tas-servizzi tal-infurzar tal-liġi tal-ajruport (AIRPOL) ikkoordina azzjoni, immirata lejn il-ġlieda kontra t-traffikar u l-kuntrabandu tal-bnedmin, l-użu ta’ dokumenti foloz, is-serq tal-identità, il-kriminalità organizzata u t-terroriżmu. L-ajruporti parteċipanti wettqu miżuri mmirati għal titjiriet ta' riskju ġewwa l-UE għal 24 siegħa u ppreżentaw ir-riżultati tagħhom lil AIRPOL għal analiżi ulterjuri. Huwa mistenni rapport li jinkludi rakkomandazzjonijiet għal kontromiżuri fis-sajf tal-2013. Għalkemm l-informazzjoni ta’ hawn fuq hija utli, għadha teżisti ħtieġa li jittejjeb il-ġbir u l-analiżi tad-dejta tal-movimenti migratorji irregolari ġewwa l-UE. Wara laqgħa tal-esperti fit-2 ta’ Ottubru 2012, il-Kummissjoni u l-Frontex irrevedew ir-rispons tal-Istati Membri dwar id-disponibbiltà tad-dejta u rriflettew dwar l-aħjar mod ta' kif wieħed għandu jimxi 'l quddiem. Fit-tieni laqgħa fid-29 ta’ April 2013, ġie miftiehem li jsir proġett pilota msejjes fuq informazzjoni disponibbli matul it-tieni nofs tas-sena, bil-ħsieb li jitnedew ġbir regolari u analiżi ta’ dejta speċifika minn Jannar 2014, ikkoordinati mill-Frontex. 3. L-applikazzjoni tal-acquis ta’ Schengen 3.1. Każijiet fejn reġgħu ddaħħlu temporanjament il-verifiki fil-fruntieri interni L-Artikolu 23(1) tal-Kodiċi tal-Fruntieri ta’ Schengen[7] jistipula li, f’każijiet eċċezzjonali, fejn ikun hemm theddida serja għall-politika pubblika jew għas-sigurtà interna, Stat Membru jista’ jerġa’ jdaħħal temporanjament il-verifiki fuq il-fruntiera fil-fruntieri interni tiegħu. Matul il-perjodu bejn l-1 ta’ Novembru 2012 u t-30 ta’ April 2013, il-kontroll fil-fruntieri interni ġie introdott mill-ġdid darba. Fit-30 ta’ Novembru 2012, in-Norveġja nnotifikat lill-Kummissjoni li fl-okkażjoni taċ-Ċerimonja tal-Premju Nobel għall-Paċi f’Oslo fl-10 ta’ Diċembru 2012, kellha ddaħħal mill-ġdid il-verifiki fil-fruntieri interni mit-3 sat-12 ta’ Diċembru 2012. Matul dawn il-ġranet, in-Norveġja għamlet verifiki fil-fruntieri fuq 3 136 persuna, li minnhom 19-il persuna ġew miċħuda d-dħul, 8 persuni kienu miżmuma u 9 persuni applikaw għall-ażil[8]. 3.2. Jinżamm in-nuqqas ta’ kontroll fil-fruntieri interni Il-maġġoranza l-kbira tal-ksur allegat tal-acquis ta’ Schengen għadha tirrigwarda jekk it-twettiq ta’ spezzjonijiet tal-pulizija qrib il-fruntieri interni jkollux effett ekwivalenti għal spezzjonijiet fil-fruntieri (l-Artikolu 21 tal-Kodiċi tal-Fruntieri ta’ Schengen) u l-obbligu biex jitneħħew l-ostakoli għall-fluss fluwidu tat-traffiku, bħal-limitazzjonijiet tal-veloċità, f’punti ta’ qsim fit-toroq fil-fruntieri interni (l-Artikolu 22 tal-Kodiċi tal-Fruntieri ta’ Schengen). Fil-perjodu bejn l-1 ta’ Novembru 2012 u t-30 ta’ April 2013, il-Kummissjoni talbet informazzjoni dwar ksur possibbli tal-Artikoli 21 u/jew 22 tal-Kodiċi tal-Fruntieri ta’ Schengen f’żewġ każijiet ġodda (li jirrigwardaw lill-Ġermanja u lil Spanja), filwaqt li għalqet ħames każijiet (li jinvolvu lill-Ġermanja, lil-Latvja, lil-Litwanja u lill-Pajjiżi l-Baxxi) u kompliet tinvestiga erba’ każijiet eżistenti (li jirrigwardaw lill-Awstrija, lir-Repubblika Ċeka, lis-Slovakkja u lill-Isvezja). 3.3. Ksur allegat ta’ partijiet oħra tal-acquis ta’ Schengen It-Traspożizzjoni tad-Direttiva tar-Ritorn (2008/115/KE) fil-leġiżlazzjoni nazzjonali Id-data tal-għeluq għall-implimentazzjoni tad-Direttiva tar-Ritorn (2008/115/KE) skadiet fl-24 ta’ Diċembru 2010. L-Istati Membri kollha tal-UE marbuta bid-Direttiva u l-pajjiżi assoċjati kollha ħlief l-Islanda nnotifikaw it-traspożizzjoni sħiħa tad-Direttiva fil-liġi nazzjonali. Il-Kummissjoni qed teżamina t-traspożizzjoni legali u l-applikazzjoni prattika fl-Istati Membri fid-dettall u se tippreżenta l-ewwel rapport ta’ applikazzjoni tagħha sal-aħħar tal-2013. L-Implimentazzjoni tar-Regolament dwar it-Traffiku Lokali fil-Fruntieri (KE Nru 1931/2006) Mid-dħul fis-seħħ tar-reġim tat-traffiku lokali tal-fruntieri fl-2007, il-Kummissjoni qiegħda tissorvelja l-implimentazzjoni tiegħu. F’Lulju 2012, il-Kummissjoni ddeċidiet li titlob informazzjoni minn tliet Stati Membri (il-Latvja, il-Polonja u s-Slovenja) dwar il-ftehimiet bilaterali li dawn il-pajjiżi kkonkludew mal-pajjiżi terzi ġirien tagħhom. It-tweġibiet imressqa f’Ottubru u Novembru 2012 jinsabu fl-istadju finali ta' konsiderazzjoni interna. L-applikazzjoni tal-acquis ta’ Schengen matul is-sorveljanza tal-fruntieri tal-baħar Barra minn hekk, fit-23 ta’ Frar 2012, il-Qorti Ewropea tad-Drittijiet tal-Bniedem sabet li l-Italja kienet qed tikser il-Konvenzjoni Ewropea tad-Drittijiet tal-Bniedem billi kienet qed tinterċetta l-migranti fl-ibħra internazzjonali u tibgħathom lura lejn il-Libja[9]. Il-fatti ta’ dan il-każ iffurmaw ukoll is-suġġett ta’ eżami li sar mill-Kummissjoni mal-awtoritajiet Taljani. Għaldaqstant, il-Kummissjoni analizzat l-implikazzjonijiet tas-sentenza u staqsiet dwar liema miżuri l-Italja se tieħu biex tiżgura l-konformità mas-sentenza. L-Italja hi marbuta bid-deċiżjoni, u esprimiet l-impenn tagħha biex timxi magħha, b’mod partikolari fir-rigward ta’ kwalunkwe ftehimiet eżistenti jew futuri ta’ natura operattiva mal-Libja. Fid-dawl tal-assigurazzjonijiet provduti mill-Italja, il-Kummissjoni issa għalqet dan il-każ. L-analiżi tas-sentenza ġiet ikkunsidrata fil-proposta tal-Kummissjoni għal Regolament li jistabbilixxi regoli għal operazzjonijiet tal-baħar ikkoordinati mill-Frontex, li huwa maħsub li jissostitwixxi d-Deċiżjoni annullata tal-Kunsill 2010/252/UE[10]. Din il-proposta ġiet adottata fit-12 ta’ April 2013[11] u tnedew taħditiet mal-Parlament Ewropew kif ukoll mal-Kunsill. 3.4. Dgħufijiet identifikati fil-qafas tal-mekkaniżmu ta’ evalwazzjoni ta’ Schengen Fil-qafas tal-mekkaniżmu attwali ta’ valutazzjoni ta’ Schengen[12], l-applikazzjoni tal-acquis ta’ Schengen mill-Istati Membri hi evalwata b’mod regolari minn esperti mill-Istati Membri, mis-Segretarjat Ġenerali tal-Kunsill u mill-Kummissjoni. Fil-perjodu mill-1 ta’ Novembru 2012 sat-30 ta’ April 2013, twettqu valutazzjonijiet ta’ Schengen: rigward il-kooperazzjoni tal-pulizija fl-Estonja, fil-Latvja u fil-Litwanja; rigward il-fruntieri tal-ajru fil-Polonja, fis-Slovakkja u fir-Repubblika Ċeka; rigward il-fruntieri tal-art fl-Estonja, fil-Latvja u fil-Litwanja dwar il-viża fl-Estonja, fil-Polonja u fis-Slovakkja. Ir-rapporti għadhom qed jiġu ffinalizzati, iżda huma mistennija li jinkludu kummenti kemm pożittivi kif ukoll negattivi u rakkomandazzjonijiet dwar kwistjonijiet bħalma huma t-taħriġ, l-użu tal-analiżi tar-riskju, l-iskambju tal-informazzjoni, il-kooperazzjoni internazzjonali u l-infrastruttura fil-punti ta’ qsim tal-fruntieri u l-ambaxxati/il-konsulati. Kif kien il-każ matul l-aħħar sitt xhur, hemm, b'mod ġenerali, lok għal titjib, iżda ma nstabu l-ebda nuqqasijiet li jkunu jeħtieġu lill-Kummissjoni tieħu azzjoni immedjata. Wara l-aħħar missjoni tagħha ta' Frar 2013, il-Kummissjoni tistieden lill-Greċja biex tkompli l-implimentazzjoni tal-pjan ta’ azzjoni ta’ Schengen tagħha u ttenni l-impenn tagħha biex tappoġġa l-isforzi tal-Greċja biex tamministra l-fruntieri esterni tagħha, fost oħrajn permezz tal-Fond għall-Fruntieri Esterni u l-assistenza tal-Frontex. Għal kalendarju indikattiv ta’ valutazzjonijiet ta' Schengen bejn Mejju u Ottubru 2013, ara l-Anness I. 3.5. It-tneħħija tal-kontroll fil-fruntieri interni mal-Bulgarija u r-Rumanija Wara l-konklużjoni tal-Kunsill f’Ġunju 2011 li kemm il-Bulgarija kif ukoll ir-Rumanija jissodisfaw il-kriterji biex japplikaw b’mod sħiħ l-acquis ta’ Schengen, aktar miżuri ġew implimentati li jkunu jikkontribwixxu għall-adeżjoni tagħhom. Madankollu, il-Kunsill ma kienx kapaċi jiddeċiedi dwar it-tneħħija tal-kontroll fil-fruntieri interni ma’ dawn il-pajjiżi. Il-Kummissjoni tkompli tappoġġja bis-sħiħ l-adeżjoni tal-Bulgarija u tar-Rumanija fiż-żona Schengen kif ukoll l-isforzi tal-Presidenza f’din id-direzzjoni. 4. Miżuri ta' akkumpanjament 4.1. L-użu tas-Sistema ta’ Informazzjoni ta’ Schengen It-tieni ġenerazzjoni tas-Sistema ta’ Informazzjoni ta’ Schengen (SIS II) daħlet fis-seħħ fid-9 ta’ April 2013, u b’hekk tipprovdi lill-Istati Membri b’titjib u b'funzjonalitajiet ġodda u kategoriji ta’ twissijiet. Sabiex ikun assigurat li l-użu ta' SIS II fil-potenzjal kollu tagħha, il-Kummissjoni, b’kooperazzjoni mal-Istati Membri, aġġornat il-Manwal SIRENE biex tadatta l-kooperazzjoni prattika fost l-Uffiċċji SIRENE (maħluqa għall-iskambju ta’ informazzjoni supplimentari dwar twissijiet fis-SIS) għas-SIS II. Barra minn hekk, il-Kummissjoni appoġġat l-Aġenzija Ewropea għat-tmexxija operattiva ta’ sistemi tal-IT fuq skala kbira fil-qasam tal-libertà, s-sigurtà u l-ġustizzja (eu-LISA) fl-istabbiliment tal-moduli għat-taħriġ ta’ użu tekniku ta' SIS II. Ġew organizzati korsijiet residenzjali u korsijiet li jsiru onlajn inizjali f’koperazzjoni mal-Kulleġġ Ewropew tal-Pulizija (CEPOL) u mal-esperti tal-Istati Membri u għandhom jitkomplew wara t-trasferiment tat-tmexxija operattiva tas-SIS II lil eu-LISA f’Mejju 2013. Fl-aħħar nett, kampanja ta’ informazzjoni, li tiffoka fuq l-għan tas-sistema l-ġdida u fuq l-aspetti tal-protezzjoni tad-dejta, akkumpanjat id-dħul fl-operat tas-SIS II. 4.2. L-użu tas-Sistema ta’ Informazzjoni dwar il-Viża Is-sistema ta’ Informazzjoni dwar il-Viża (VIS)[13] hija sistema għall-iskambju ta’ informazzjoni dwar viżi għal żjarat qosra. Wara li bdiet titħaddem fl-ewwel reġjun (l-Afrika ta’ fuq), fit-tieni reġjun (il-Lvant Qrib) u fit-tielet reġjun (il-Golf)[14], il-VIS tnediet fl-14 ta’ Marzu 2013 fir-raba’ reġjun (l-Afrika tal-Punent) u fil-ħames reġjun (l-Afrika Ċentrali). Fis-6 ta’ Ġunju 2013, il-VIS se ssir operattiva fis-sitt reġjun (l-Afrika tal-Lvant) u fis-seba’ reġjun (l-Afrika ta’ Isfel), fil-5 ta’ Settembru 2013 fit-tmien reġjun (l-Amerika ta’ Isfel) u fl-14 ta’ Novembru 2013 fid-disa’ reġjun (l-Asja Ċentrali), fl-għaxar reġjun (l-Asja tax-Xlokk) u fil-ħdax-il reġjun (il-Palestina). Is-sekwenza u possibbilment id-dati ta’ skjerament għar-reġjuni li jkun għad fadal qed jiġu diskussi mal-Istati Membri u se jkunu deċiżi fix-xhur li ġejjin. Il-VIS qed taħdem sew u sas-6 ta' Mejju 2013 s-sistema kienet ipproċessat 2,9 miljun ta’ applikazzjonijiet għall-viża, li minnhom 2,4 miljun viżi inħarġu u 348 000 viża ġew miċħuda. Minkejja sforzi kontinwi mill-Istati Membri, tibqa' l-kwistjoni ewlenija ta’ tħassib li hija l-effett fit-terminu l-medju u fit-tul ta’ kwalità mhux ottimali ta’ dejta (kemm bijometrika kif ukoll alfanumerikali) introdotta mill-awtoritajiet konsulari tal-Istati Membri fil-VIS. Mill-1 ta’ Diċembru 2012, il-VIS qed titħaddem minn eu-LISA. 4.3. Il-politika dwar il-viża u l-ftehimiet ta’ riammissjoni Mekkaniżmu ta’ monitoraġġ wara l-liberalizzazzjoni tal-viża għall-pajjiżi tal-Balkani tal-Punent[15] Skont ir-rapport tal-Frontex għall-perjodu mill-31 ta’ Diċembru 2012 sat-3 ta’ Frar 2013, in-numru ta’ applikazzjonijiet għall-ażil minn nazzjonalitajiet Balkani tal-Punent fl-aqwa ħames Stati tal-UE/Stati ta’ Schengen naqas b’44 % f’Jannar 2013 meta mqabbel mal-istess xahar fl-2012. Filwaqt li l-għadd ta’ applikanti għal ażil mis-Serbja, mill-Montenegro u minn dik li kienet ir-Repubblika Jugoslava tal-Maċedonja naqas (-61 % għas-Serbja, -45 % għall-Montenegro u -46 % għal dik li kienet ir-Repubblika Jugoslava tal-Maċedonja), kien hemm żieda ta’ applikanti għall-ażil mill-Albanija (+ 74 %) u mill-Bożnja u Ħerzegovina (+ 51 %). L-aqwa destinazzjoni tibqa’ l-Ġermanja, segwita mill-Isvezja, il-Belġju, l-Isvizzera u l-Lussemburgu. Ftehimiet ta’ riammissjoni Biex tiffaċilita r-riammissjoni lejn il-pajjiż ta’ oriġini ta’ persuni li jirrisjedu mingħajr awtorizzazzjoni fi Stat Membru, il-Kummissjoni nediet ftehim ta' riammissjoni f'April 2012 mal-Kap Verde, li l-firma tiegħu kienet awtorizzata mill-Kunsill fi Frar 2013. Il-ftehim ta’ riammissjoni mat-Turkija ġie inizjalat f’Ġunju 2012 u huma mistennija l-firma tiegħu kif ukoll it-tnedija ta’ djalogu dwar il-liberalizzazzjoni tal-viża. F’Ottubru 2012, tnieda ftehim ta’ riammissjoni mal-Armenja u l-Kummissjoni issa qed taħdem lejn l-iffirmar u l-konklużjoni tiegħu malajr kemm jista’ jkun. Barra minn hekk, tnedew negozjati wkoll mal-Azerbajġan dwar l-iffaċilitar tal-viża u l-ftehimiet ta’ riammissjoni. ANNESS I: Kalendarju indikattiv tal-evalwazzjonijiet ta’ Schengen minn Mejju sa Ottubru 2013[16] Ħin || L-Istati Membri || Suġġett 2-10 ta’ Ġunju 2013 || L-Estonja, il-Latvja, il-Litwanja || SIS/Sirene 7-18 ta’ Lulju 2013 || Il-Polonja, is-Slovakkja || Fruntieri tal-art 8-14 ta’ Settembru 2013 || Malta, is-Slovenja || SIS/Sirene id-29 ta' Settembru-d-9 ta' Ottubru 2013 || l-Ungerija, is-Slovenja || Fruntieri tal-art 6-12 ta' Ottubru 2013 || Ir-Repubblika Ċeka, is-Slovakkja || SIS/Sirene [1] COM(2011) 561 finali [2] Analiżi tar-riskju trimestrali tal-Frontex, Ottubru-Diċembru 2012 [3] Analiżi tar-riskju trimestrali tal-Frontex, Ottubru-Diċembru 2012 [4] Franza u l-Greċja ma pparteċipawx. [5] Il-Preżentazzjoni mill-Presidenza Ċiprijotta fil-Grupp ta’ Ħidma tal-Kunsill dwar il-Fruntieri f’Diċembru 2012 [6] Barra minn hekk, 728 persuna ġew skoperti fir-Renju Unit, il-pajjiż ewlieni ta' destinazzjoni fl-UE. [7] Ir-Regolament (KE) Nru 562/2006 tal-Parlament Ewropew u tal-Kunsill li jistabbilixxi Kodiċi Komunitarju dwar ir-regoli li jirregolaw il-moviment ta’ persuni minn naħa għal oħra tal-fruntiera (Kodiċi tal-Fruntieri ta' Schengen) [8] Id-dokument tal-Kunsill 6346/13 FRONT 9 COMIX 90 [9] Il-Każ ta’ Hirsi Jamaa u oħrajn vs l-Italja. L-applikazzjoni Nru 27765/09 [10] Is-sentenza tal-5 ta’ Settembru 2012 fil-każ C-355/10, il-Parlament Ewropew vs il-Kunsill [11] COM(2013) 197 finali [12] SCH/Com-ex (98) 26 def. [13] Id-Deċiżjoni tal-Kunsill tat-8 ta' Ġunju 2004 li tistabbilixxi s-Sistema ta' Informazzjoni dwar il-Viża (VIS) (2004/512/KE) [14] Id-Deċiżjoni ta’ Implimentazzjoni tal-Kummissjoni tal-21 ta’ Settembru 2011 li tiddetermina d-data minn meta s-Sistema ta’ Informazzjoni dwar il-Viża (VIS) għandha tibda topera fl-ewwel reġjun (2011/636/UE), id-Deċiżjoni ta’ Implimentazzjoni tal-Kummissjoni tal-21 ta’ Settembru 2012 dwar id-data minn meta s-Sistema ta’ Informazzjoni dwar il-Viża (VIS) għandha tibda topera fit-tielet reġjun (2012/512/UE), id-Deċiżjoni ta’ Implimentazzjoni tal-Kummissjoni tas-7 ta’ Marzu 2013 li tiddetermina d-data minn meta s-Sistema ta’ Informazzjoni dwar il-Viża (VIS) għandha tibda topera fir-raba’ u l-ħames reġjun (2013/122/UE) [15] Iċ-ċittadini ta' dik li kienet ir-Repubblika Jugoslava tal-Maċedonja, tal-Montenegro u tas-Serbja li ilhom sa mid-19 ta' Diċembru 2009 jużaw passaporti bijometriċi, ibbenefikaw minn vjaġġar mingħajr viża lejn l-Istati Membri tal-UE, skont ir-Regolament 539/2001. Iċ-ċittadini tal-Albanija u l-Bosnja-Ħerzegovina ilhom jibbenefikaw mill-istess kundizzjonijeit ta' vjaġġar mingħajr viża sa mill-15 ta' Diċembru 2010. [16] Id-dokument tal-Kunsill 12032/12 SCH-EVAL 99 COMIX 423